## La Generalitat aposta per la Compra Pública d'Innovació com a dinamitzadora de la I+D+i en el sector privat

*** El pressupost destinat a Compra Pública de la Conselleria d'Innovació arriba als 1,15 milions d'euros**

El director general d'Innovació, Juan José Cortés, ha reivindicat la importància de situar la Comunitat Valenciana com un territori alineat amb els beneficis que aporta la Compra Pública d'Innovació (CPI) com a motor de creixement i desenvolupament a través del foment de la interacció entre les pymes, l'Administració pública i els organismes d'investigació amb la finalitat de “dinamitzar l'I+D+i en el sector privat alhora que s'optimitza el funcionament de les administracions”.

En eixe context, Cortés ha manifestat que “des de la Conselleria d'Innovació, Indústria, Comerç i Turisme ens hem plantejat com a línia estratègica de treball l'aplicació de polítiques que fomenten la inversió d'empreses i administracions públiques en innovació, noves tecnologies i coneixement a través de la Compra Pública d'Innovació”.

En eixe sentit, Juan José Cortés ha recordat que la Conselleria d'Innovació ha pressupostat 1,15 milions d'euros dins del programa de Compra Pública d'Innovació destinats a desenvolupar projectes que estimulen la demanda de CPI perquè ajuntaments i entitats locals milloren els seus serveis públics, així com dirigits a incentivar les empreses a participar en el desenvolupament de propostes d'I+D+i vinculades a processos de CPI.

Durant la seua intervenció en la jornada 'Tast en Innovació' organitzada per la Fundació Empresa-Universitat d'Alacant (Fundeun) i l'Ajuntament de Sant Vicent del Raspeig, el director general ha volgut destacar que els programes de CPI sorgixen com una oportunitat perquè les empreses posen la seua innovació al servei de les administracions públiques amb l'objectiu d'oferir solucions innovadores a reptes i necessitats que afecten la ciutadania.

Cortés també ha explicat que eixa innovació tecnològica i empresarial “ha de tindre com a prioritat la contribució a la millora del benestar econòmic i social a la Comunitat Valenciana, per este motiu, la sostenibilitat i l'economia circular són fonamentals per a crear un futur més pròsper i equitatiu per a la nostra ciutadania”.

“L'economia circular ha de ser vista com una oportunitat per a la innovació per part del teixit empresarial, ja que promou la competitivitat per al desenvolupament de tecnologies noves que fomenten l'ecoeficiència i la productivitat”, ha instat Cortés, “es tracta d'implementar una nova economia circular, no lineal, basada a disminuir l'ús de recursos, reduir la producció de residus i limitar el consum d'energia”.

Fecha: 17/01/2024